Wojerecy/Kinajcht (AK/SN). Přez měšćanski dźěl Kinajcht (Kühnicht) na wuchodźe Wojerec nima přichodnje hižo přechodowy wobchad jězdźić. Na to měri so zdźěłany twarski plan „Kinajchtska sponka“. Loni 25. februara bě Wojerowska měšćanska rada wobzamknyła móžnosć pruwować. Na jeje zašłym posedźenju je wyši měšćanosta Torsten Ruban-Zeh (SPD) wo aktualnym stawje projekta porěčał. „Kinajchtska dróha twori z Hasu Marje Grólmusec srjedźnu a tak centralnu wósku mjez Wojerecami-Nowym městom z nowej wobjězdku a Šibojskim jězorom“, wón rozłoži. „Z dozhotowjenjom wobjězdki B 96 bu wobchad do města přepołoženy, wot čehož běše Kinajchtska dróha wosebje potrjechena, hačrunjež je jeje twarski staw špatny. Nimo toho je tam městno za jězdźenje wobmjezowane.“ Z toho wurostuja wulke njedostatki za wobchadnu wěstotu pěškow a kolesowarjow. Za wobydlerjow nastawaja přidatne wobćeženja střasenja a hary dla.
szl_Latn